Brainreader vinder EY-Specialprisen til IT-Forums årskonference
Brainreader vinder EY-Specialprisen
Onsdag d. 30. september vandt vores iværksættere fra Brainreader EY-Specialprisen til IT-Forums årskonference 2015. Det var publikum, som via en liveafstemning kårede Brainreader til vinder blandt de i alt otte nominerede virksomheder.
Otte virksomheder fra hele Midt- og Sydjylland dystede onsdag d. 30. september om EY-Specialprisen til IT-Forums årskonference. Fælles for alle virksomhederne var, at de enten har potentialet til at vokse deres forretning kraftigt ved hjælp af IT, eller har udviklet en løsning baseret på IT, som har et stort udbredelsespotentiale.
Det var publikum, som på aftenen via en liveafstemning afgjorde hvem der løb med den ærefulde pris – og her blev Inseros iværksættere fra Brainreader kåret som vinder.
Brainreaders primære produkt er et IT-program, der automatisk vurderer MR-scanninger af hjernen for uregelmæssigheder – på samme måde som en blodprøve hos lægen i dag kan anvendes til at tjekke alt fra kolesterol til nyrefunktion. Virksomheden er grundlagt af Jamila Ahdidan med udgangspunkt i hendes Ph.D.-projekt om hjernescanninger.
Ud over æren og den flotte pris kan Brainreader også se frem til et gratis rådgivningsforløb hos revisionshuset EY, som også er sponsor for specialprisen.
Innovativ anvendelse af IT
Målet med EY-Specialprisen er at sætte fokus på de mange kompetencer og spændende virksomheder, der findes i hele det midt- og sydjyske område – og derved at inspirere andre til også at fokusere på it som en drivkraft i udviklingen af deres forretning.
Læs mere om Brainreader
Søg venturekapital til din virksomhed